[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 18.4.2007

SEK(2007) 453

ARBEJDSDOKUMENT FRA KOMMISSIONENS TJENESTEGRENE

Ledsagedokument til MEDDELELSE FRA KOMMISSIONEN TIL EUROPA-PARLAMENTET, RÅDET, DET EUROPÆISKE ØKONOMISKE OG SOCIALE UDVALG OG REGIONSUDVALGET OM DET GLOBALE EUROPA OG ET STÆRKERE PARTNERSKAB FOR ØGET MARKEDSADGANG FOR EU'S EKSPORTØRER Resumé af konsekvensanalysen {KOM(2007) 183 endelig}{SEK(2007) 452}

Begrundelse

EU's oprindelige markedsadgangsstrategi fra 1996 havde til formål at styrke multilaterale og bilaterale handelsaftaler og åbne markederne i tredjelande. Strategien havde to overordnede emner: tilgængeliggørelse af oplysninger om markedsadgangsvilkår for erhvervslivet i EU med inddragelse af alle relevante interessenter i EU og udformning af en metode til at fjerne hindringer.

Et årti senere er verdens politiske og økonomiske landskab i forandring. Nye vigtige handelspartnere er på vej frem. Handelshindringerne er ikke de samme som før. Erhvervslivet i EU søger i højere grad mod de hurtigt voksende markeder i tredjelande, hvilket til gengæld er med til at sætte fart i den økonomiske vækst hjemme. I 2006 opfordrede vi i meddelelsen om det globale Europa til, at der blev udformet en ny markedsadgangsstrategi.

Konklusionerne fra Markedsadgangssymposiet i 2005, evalueringen udarbejdet af Crowell & Moring i 2006 og den offentlige onlinehøring, der fandt sted i 2006-7, viste, at der er behov for, at Kommissionen tilbyder en reel "servicegaranti" og opstiller prioriteringer for markeder og hindringer for at opnå bedre resultater i samarbejdet med medlemsstater og erhvervsliv.

I denne konsekvensanalyse vedrørende markedsadgang er den nuværende situation blevet gennemgået, og man har set nærmere på fire muligheder for det videre forløb:

- Mulighed A: Markedsadgangsaktiviteterne indskrænkes til udelukkende at omfatte oplysningsvirksomhed

- Mulighed B: Status quo med almindelige godkendelser/forbedringer af projekter

- Mulighed C: En mere selvbevidst tilgang

- Mulighed D: En gennemgribende og ambitiøs omarbejdning med udnævnelse af en særlig repræsentant for markedsadgang og oprettelse af et forvaltningsorgan for markedsadgang.

Analysen viste, at mulighed C, "En mere selvbevidst tilgang", var den mulighed, som så ud til at være bedst egnet til at opfylde kravene i meddelelsen om det globale Europa og til at understøtte målene på Lissabon-dagsordenen. Ingen af de fire muligheder forventedes at have en negativ effekt på udviklingslandene og heller ikke på social- og miljøpolitikken.

Den valgte tilgang vil omfatte et nyt partnerskab for øget markedsadgang, der målretter de disponible ressourcer mod de hindringer og lande, hvor de får størst effekt og således bidrager til, at erhvervslivet i EU opnår de bedst mulige resultater. Også mindre medlemsstaters og små og mellemstore virksomheders behov tilgodeses. De handelspolitiske instrumenter vil blive udnyttet mere effektivt, og der vil lejlighedsvis blive etableret samarbejde med tredjelande, som forfølger de samme mål på andre markeder. Markedsadgangsdatabasen vil blive forbedret, og landene vil få mulighed for at rapportere om handelshindringer. Endelig skal alle de interesserede parters indsats koordineres bedre. Som led i en "bottom-up-strategi " vil der blive oprettet "markedsadgangsnetværk" omfattende et nyt partnerskab mellem Kommissionen, medlemsstaterne og erhvervslivet og – på lokalt plan – med en mere fremtrædende rolle til Kommissionens delegationer.

I henhold til konsekvensanalysen til meddelelsen om det globale Europa vil der blive ført regelmæssigt tilsyn med det nye markedsadgangspartnerskab. Der udarbejdes overvågningsindikatorer og evalueringsværktøjer til brug ved disse tilsyn. Derudover bør der gennemføres en ekstern evaluering af den reviderede strategis virkninger inden for to-tre år efter dens iværksættelse.

Der er i dette dokument fuldt ud taget hensyn til udtalelsen fra Udvalget for Konsekvensanalyse af 9. marts 2007.